Djoeir Moehamad

**Djoeir Moehamad** () adolah saorang pajuang kamerdekaan, politisi, jo salah saorang tokoh Partai Sosialis Indonesia (PSI). Inyo tanamo sabagai pangusung mosi otonomi daerah sangkek manjabaik anggota DPRS (1950-1956). Inyo parnah diutus Sutan Sjahrir jo Bung Hatta manemui tokoh-tokoh PRRI untuak maredaan kategangan yang tajadi antaro pimpinan di daerah-daerah yang sadang bagolak jo pamerintahan Soekarno di pusek.

## Kahidupan Awal jo Kaluarga
Djoeir lahia 21 Desember 1916 di Garinggiang, Jorong Bukareh, Nagari Koto Tangah--Tilatang Kamang, Kabupaten Agam, Provinsi Sumatera Barat. Inyo marupoan anak kaampek dari anam basaudara dari pasangan Moehammad gala Datuak Rajo Api (apak), jo Nuri (amak). 

Tingga di rumah gadang, Djoeir mahabihan maso ketek di kampuang. Inyo barasa dari kaluarga tapandang sarato bakacukupan, Salain petani, apaknyo marupoan saorang pangusaha angkutan yang mamiliki babarapo bendi, padati, sarato kuda beban. 

Sikap anti-panjajahan Balando yang bakambang di masyarakaik Tialatang Kamang mampangaruhi maso ketek Djoeir. Sikap anti-Balando itu alah bakembang di masyarakaik Tilatang Kamang barupo dukungan tahadok Parang Paderi (1821-1837) dan Parang Kamang (1908).

Meski Parang Kamang alah lamo usai samaso Djoeir ketek, tetapi masih banyak masyarakaik Tilatang Kamang yang mambangkang kapado Balando dengan manolak mambayia balastiang atau indak ikuik karajo rodi. Mareka ditangkok bahkan ado yang sampai diasingan.

Jiko ado tentara Belanda lewaik, mako kaum ibu mamarintahan anak-anak, tamasuak Djoeir ketek, untuak basambunyi ka dalam kandang. Jadi, sajok ketek, anak-anak Tilatang Kamang alah dididiak untuak takuik, tatakan, sarato anti-panjajahan Balando.

## Pandidikan
Meski buto huruf latin, kaduo orang tuo Djoeir sangaik mandorong parkambangan pandidikan anak-anaknyo. Djoeir mamulai pandidikan formalnyo dengan baraja di *Volks Onderwijh* (samacam sakolah dasar atau *Government School*) salamo limo taun, lalu lanjuik ka sakolah partanian salamo sataun di Pakan Kamis, Kabupaten Agam. Seperti anak Minang pado umumnyo pado maso itu, Djoeir beraja agamo pado malam ari di surau.

Satalah tamaik dari sakolah partanian (1929), Djoeir malanjuikan pandidikan ka Moderne Islamietische Kweekschool di Bukittinggi. Salamo di Bukittinggi, inyo tingga di rumah famili Djamil Djambek, dan baraja agamo pado malam arinyo di Sumatera Thawalib Parabek, pimpinan Syekh Ibrahim Musa Parabek. Djoeir kagum jo kueknyo kasadaran samangaik parjuangan untuak kamerdekaan dalam pangajian atau tablig yang disampaian dek ulama kaum mudo tu. Di Bukittinggi pulo, pado usia 16 tahun, inyo batamu jo Bung Hatta yang pulang kampuang dari Balando untuak mangunjungi amaknyo.

Djoeir aktif dalam kapanduan Hizbul Wathan Muhammadiyah pado maso remaja. Inyo bahkan manjabaik sabagai wakia katua. Salain itu, inyo aktif pulo dalam organisasi Pemuda Muhammadiyah. Sajak itu Djoeir kian baminaik jo pagerakan kabangsaan. Pado taun 1933, inyo tapiliah sabagai salah saorang utusan pamuda Muhammadiyah Sumatera Barat untuak ikuik Kongres Pemuda Muhammadiyah di Batavia. Katiko kongres itu, inyo bakenalan jo Boediman, saorang guru di Perguruan Rakyat, Batavia. Boediman pulo yang maajaknyo untuak baraja ka India yang pado maso itu tanamo jo pajuangan nasionalnyo untuak mardeka. Dikatahui, baraja ka lua nagari memang alah lamo manjadi kainginannyo. Sapulang dari kongres, inyo mancari jalan ka India.

Djoeir marantau pado umua 18 taun. Inyo mamulai pajalanannyo babekal ongkos saadanyo hasia manggadaian satumpak sawah dek gaek padusinyo. Sabalum ka India, inyo singgah dulu di Seremban, Malaysia, untuak sobok jo udanyo, Bachtiar Moehammad yang bakarajo sabagai tukang jahik di sinan. Udanyo hanyo geleng-geleng kapalo mancalik kainginan adiknyo. Baa pun, rancana studi Djoeir ka India tabentur dek biaya. Djoeir bahkan alah kahabisan pitih. Namun, inyo alah batekad untuak indak pulang kampuang.

Indak kahabihan aka, Djoeir lalu pai manamui Yang di-Pertuan Besar Negeri Sembilan Tuanku Abdul Rahman di Sri Menanti, Negeri Sembilan yang marupoan balahan karajaan Minangkabau yang bapusat di Batusangkar. Bamodal nekat, Djoeir berasia manemui sang rajo untuak maminta patolongan. Sang rajo sangaik antusias jo rancana Djoeir. Inyo mamberi bantuan kapado Djoeir barupo 100 dolar Malaysia, jumlah yang gadang untuak ukuran zaman tu. Djoeir akhianyo malanjuikan parjalanannyo ka India.

Di India, Djoeir kuliah di National Moslem University sabagai mahasiswa Political Economics. Salamo manjadi mahasiswa, inyo aktif mangiriman tulisannyo di babarapo majalah yang tabik di Hindia Balando, seperti *Panji Islam* jo *Pedoman Masjarakat*. Dari situ, inyo mandapekan honorarium untuak membiayai kuliah jo kahidupan sahari-hari. Di kalangan mahasiswa, inyo tanamo pulo lewat aktivitasnyo sabagai presiden All Indonesian-Malayan Student Federation, organisasi yang mahimpun mahasiswa asa nageri-nageri Melayu di India. 

Pado taun 1939, sabagai pimpinan organisasi itu, Djoeir batemu jo Presiden Partai Kongres Nasional India, Subhas Chandra Bose. Inyo diajak untuak ikuik dalam kampanye partai tu ka palosok India. Namun, karano dibayangi dek kamungkinan Parang Dunia II maluweh dari Eropa ka Asia-Pasifik, Subhas Chandra Bose manyaranan Djoeir pulang, dan manyadioan biayanyo. Pado taun 1940, Djoeir yang hanyo manyalasaiaan program *baccalaureate* akhianyo kambali ka Tanah Air.

## Akhia Pamerintahan Hindia Belanda
Satalah kambali ka Tanah Air, pado taun 1941, Djoeir bakenalan jo Leon Salim yang marupoan Sekretaris Persatuan Murid Diniyyah School. Ateh ajakan Leon Salim, Djoeir maaja di Kulliyatul Muallimin dan Kulliyatul Muallimat di Kota Padang Panjang. Kuliahnyo di lembaga pandidikan Islam yang dipimpin oleh Rahmah El Yunusiyah tu mandapekan pangawasan dari PID. Salain itu, inyo mangaja pulo di INS Kayu Tanam pimpinan Mohammad Syafei.  

Di Padang Panjang, Djoeir mamasuki lingkungan politik basamo Leon Salim, Chatib Sulaiman, dan lain-lain dari kelompok PNI-Pendidikan. Pamerintah Hindia Balando pado maso itu manerapan larangan bakumpua jo bagerak (*vergader verbod*) tahadok partai politik non-kooperatif. Salah satu partai yang non-kooperatif tasabuik adolah PNI-Pendidikan yang didirian oleh Bung Hatta jo Sutan Syahrir. Dek karano itu, Djoeir jo tokoh-tokoh pagerakan lainnyo malakuan parjuangan sacaro sambunyi-sambunyi malalui gerakan bawah tanah.  

Pado taun 1942, sabalum pandudukan Japang, kalompok PNI-Pendidikan di Padang Panjang manyiapan aksi demonstrasi manuntuik Balando manyarahan kakuasaan kapado bangsa Indonesia sakaligus rancana Balando mambumihanguihan kantua-kantua jo instalasi penting. Namun, sabalum aksi demonstrasi tersebut digelar, mereka malah diciduak dek Balando dan diasingan ka Kota Cane, Aceh. Baruntuang, Djoeir salamaik dalam aksi panggarebekan itu karano sadang barado di Bukittinggi.

## Sasulah Kamerdekaan RI
Sasudah proklamasi kamerdekaan RI, Djoeir sampek mambiak bagian dalam redaksi *Harian Kedaoelatan Rakjat* yang dipimpin oleh Adinegoro. Namun, koran tu hanyo tabik salamo limo bulan. Salain tu, di awal kamerdekaan, Djoeir parnah pulo manyelundupan sanjato dari Pekanbaru ka Bukittinggi.

Di awal Indonesia mardeka, Djoeir manjabaik sabagai anggota Komite Nasional Indonesia Daerah (KNID) Sumatera Barat. Untuak maekspresian pandangan politiknyo, inyo bagabung ka Partai Sosialis pimpinan Sutan Syahrir. Kiprah politik Djoeir makin dipahitungan manokalo inyo diangkek manjadi pimpinan Sayap Kiri (kelompok politik yang baisi partai-partai bahaluan sosialis) Sumatera.

Inyo manjadi tokoh kunci di baliak panyelundupan Alimin, dedengkot Partai Komunis Indonesia (PKI) dari Singapura, untuak mambantu parjuangan mampertahanan kamerdekaan. Satelah Partai Sosialis pecah, Djoeir bagabuang jo Sjahrir ka PSI. Di partai ko, inyo manjabaik sabagai Ketua Dewan Daerah Besar untuak Sumatera.

Salamo maso revolusi kamerdekaan, Djoeir manjabaik sabagai anggota Majelis Pertahanan Rakyat Daerah jo Dewan Pertahanan Daerah Sumatera Barat. Inyo manjadi staf residen Sutan Mohammad Rasjid. Pado Maret-April 1947, inyo hadir sabagai Delegasi Ri untuak Asian Relation Conference di New Delhi. Satalah Balando malancaran Agresi Militer II, Djoeir manjadi Sekretaris Pemerintahan Darurat Republik Indonesia (PDRI) yang manangani urusan sosial. Pado 1949, inyo ditariak dek partainyo manjadi anggota Badan Pekerja KNIP. Inyo ditugaskan pulo mamimpin Bagian Pendidikan, Penerangan, jo Propaganda PSI.

Pado maso Republik Indonesia Serikat (RIS), Djoeir mampakuek parlemen sabagai Katua Komisi Dalam Negeri jo Komisi Penerangan. Sasudah RIS malebur ka dalam NKRI pado 1950, inyo tetap mamegang jabatan yang samo di DPRS (1950-1956). Pado 1954, inyo bapidato di parlemen yang manekanan otonomi daerah manjadi fenomenal dan disabuik dalam pamberitaan sabagai "Mosi Djoeir Moehammad". Sairiang maluwehnyo pargolakan daerah, persisnyo taun 1958, Djoeir diminta Sutan Sjahrir jo Mohammad Hatta untuak manemui tokoh-tokoh PRRI agar parjuangan daerah untuak mawujudan otonomi yang luweh indak bakembang manjadi pamberontakan. Namun, sangkek di Bukittinggi, Djoeir malah dipanjaro karano manolak manyampaian pidato radio bahwa dirinyo salaku pemimpin PSI mandukuang PRRI.

Sasudah bebas, Djoeir mamiliah maningga an aktivitas politik, lantaran partai tampeknyo banauang, yakni PSI, dibubaran Presiden Soekarno pado 1960 karano tokoh-tokohnyo ditudiang talibaik PRRI. Inyo manikmati hari tua basamo kaluarga. Inyo mamiliki dalapan anak dan 14 cucu dari tiga istrinyo. Pado 1997, katiko berumua 80 taun, Djoeir manabikan autobiografinyo bajudul *Memoar Seorang Sosialis* yang panulisannyo dikarajoan oleh Abrar Yusra. Tokoh iko wafat pado 29 Mei 1999 dalam usia 82 taun dan dimakaman di TPU Pondok Kelapa, Jakarta.

## Referensi